text: Линейка и автомобили закъсаха до Славеево, помпените станции на ВиК още са без ток - Добрич - DarikNews.bg
  Линейка и автомобили закъсаха до Славеево, помпените станции на ВиК още са без ток
  18 януари 2018 13:04
  Сравнително спокойно е зимната обстановка в област Добрич, като все още вятърът продължава да е със скорост от 5 м/сек., а на моменти поривите му достигат и до 12 м/сек. Това е и причина за снегонавявания по пътните артерии, информира оперативния дежурен в Областна администрация-Добрич.
  Към 12.30 часа от ОД на МВР съобщиха, че по пътя Добрич-Албена, около с. Славеево има навята 2 м пряспа и има закъсали линейка с болен за хемодиализа и 10 автомобила. По пътя за Ген. Тошево има закъсал автобус, който е препречил платното и движението е спряно.
  От Областно пътно управление съобщиха, че пътните артерии от републиканска пътна мрежа са проходими при зимни условия, като към 12.30 ч. все още за движение затворени остават Добрич – Варна и Добрич – Генерал Тошево – Кардам. В цялата област по републиканската пътна мрежа работят 32 машини по всички направления.
  За различни участъци по общини със затруднено движение информират общините. В община Добричка пътищата са проходими при зимни условия. Затруднено е движението по пътищата: Плачи дол – Бранище; Стожер – Соколник; Смолница – Полк. Иваново; Ловчанци – Миладиновци; Лясково – Крагулево; Паскалево – Божурово; Царевец – Г. Колево; Житница – Тянево; Житница – Пчелник; Ведрина – Ново Ботево; Карапелит – Бенковски – Владимирово; Бенковски – Жегларци – фелдф. Дянково – Алцек. Без вода са селата Врачанци и Плачи дол. В цялата община има нарушено електроснабдяване.
  В община Балчик няма ток и вода в с. Сенокос. В Община Каварна пътищата са проходими при зимни условия. Без електрозахранване са селата: Селце, Божурец, Топола, Септемврийци, Св. Никола, Могилище, Видно и Било. В община Генерал Тошево пътищата са трудно проходими при зимни условия. Затворен е пътят от републиканската пътна мрежа – Ген. Тошево – Добрич от ОПУ Добрич.